АҞӘА, ажьырныҳәа 25 – Sputnik, Бадраҟ Аҩӡба. Асабша, аҭаҩраз раԥхьатәи амш аҽны ашәҟәы иҭагалан 35 аԥшьгаратә гәыԥ, ҳәа ҳзеиҭеиҳәеит Ацентртә алхратә комиссиа ахантәаҩы Ҭамаз Гәагьиа.
"Иахьазы ашәҟәы иҭагалоуп 70 аԥшьгаратә гәыԥи политикатә партиаки. Аԥшьгаратә гәыԥ хәҩык иреиҵамкәа иалазароуп", — иҳәеит иара.
Алхратә комиссиа иазынарышьҭуа адокументқәа зегьы ҭнаҵаауеит ҳәа азгәеиҭеит Гәагьиа.
"Акандидатцәа рхы ықәдыргылоит. Урҭ рыҭҵаара, реилкаара зусу ҳара ҳауп. Дара зегьы макьаназ рышәҟәқәа ангәаҳҭалак ашьҭахь ауп акандидат ҳәа ашәҟәы-гәраргага анраҳҭо. Усеиԥш ауп ҳзакәанԥҵараҿ ишарбо", — иҳәеит иара.
Гәагьиа иазгәеиҭеит акандидатцәа ашәҟәы рҭаҩра шымҩаԥысуа жәабран 10 рҟынӡа.
Аԥсны Жәлар реизара – Апарламент ахь алхрақәа мҩаԥысраны иҟоуп хәажәкыра 12, 2017 шықәса рзы.